HANA บวก 4% โบรกชี้กำไร Q3 แตะ 604 ลบ. ยอดขาย-มาร์จิ้นพุ่ง รับบาทอ่อน ชูเป้า 79 บ.
HANA บวก 4% โบรกฯมองกำไรปกติไตรมาส 3 แตะ 604 ลบ. อานิสงส์บาทอ่อน พร้อมรับยอดขายและมาร์จิ้นเพิ่มขึ้น จากดีมานด์กลุ่มรถยนต์และสื่อสารยังโตต่อเนื่อง แนะ “ซื้อ” ราคาเป้าหมาย 79 บ.
8 ก.ย. 2564

ผู้สื่อข่าวรายงานว่าวันนี้ (8 ก.ย.2564)  ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA ปิดภาคเช้า อยู่ที่ระดับ 73.50 บาท เพิ่มขึ้น 2.50 บาท หรือ 3.52% โดยทำจุดสูงสุดที่ 73.75 บาท และทำจุดต่ำสุดที่ 71.75 บาท ด้วยมูลค่าการซื้อขาย 661.37 ล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (8 ก.ย.2564) โดยทางฝ่ายวิจัยประเมินกำไรปกติไตรมาส 3/2564 อยู่ที่ 604 ล้านบาท เพิ่มขึ้น 65% จากงวดเดียวกันของปีก่อน แต่ลดลง 21% จากไตรมาสก่อน โดยการเพิ่มจากงวดเดียวกันของปีก่อนของยอดขายและมาร์จิ้น เกิดจาก (1) โรงงานลำพูนยังได้ผลดีจาก Economy of scale ค่าเงินบาทอ่อน และความต้องการสินค้ากลุ่มในกลุ่มรถยนต์และสื่อสาร (2) โรงงานเซมิในจีนมีความต้องการของลูกค้าไต้หวันและจีนเพิ่มขึ้น  และ (3) โรงงานในสหรัฐได้รับความต้องการของลูกค้าในสหรัฐเพิ่มขึ้นในกลุ่ม Smart barcode โดยคาดกำไรสุทธิปี 2564 เพิ่มขึ้น 24% จากงวดเดียวกันของปีก่อนอยู่ที่ 2,358 ล้านบาท
ทั้งนี้ยังคงแนะ “ซื้อ” ราคาเป้าหมายปี 2565 ที่ 79 บาท รับภาพขาขึ้นของกลุ่มอิเล็กทรอนิกส์ โดยปัจจุบันซื้อขายบนค่า PER ปี 2564 ที่ 24 เท่า อีกทั้งเงินบาทมีสัญญาณกลับมาอ่อนค่า วานนี้ปิดเพิ่มขึ้น 1.16% ที่ 32.67 บาทต่อเหรียญ
 